Diari Oficial de la Generalitat Valenciana


Sumari del DOGV 8868, del 28-07-2020 (2020/5822)

RESOLUCIÓ de 22 de març de 2020, de la Direcció General d'Obres Públiques, Transport i Mobilitat Sostenible, en relació a les tarifes a aplicar en l'estació d'autobusos d'Elx.
-------------------------------------------------------------------------------------------------------------------------------------------------------------------------------

### Dades del document

Número de DOGV
:   8868

Data del DOGV
:   28-07-2020

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2020/5822


Data del document
:   22-03-2020

Organisme emissor
:   Conselleria de Política Territorial, Obres Públiques i Mobilitat

Tipus de document
:   Resolució

Descriptors 

:   * Conselleria de Política Territorial, Obres Públiques i Mobilitat
    * política de transports

RESOLUCIÓ de 22 de març de 2020, de la Direcció General d'Obres Públiques, Transport i Mobilitat Sostenible, en relació a les tarifes a aplicar en l'estació d'autobusos d'Elx. [2020/5822]  
Amb data 15 de gener de 1983, es publica en el Diari Oficial de la Generalitat Valenciana el Decret 29 de desembre de 1982, pel qual s'atorga a l'Ajuntament d'Elx la concessió de l'explotació del servei públic de l'estació d'autobusos d'Elx.  
Amb data 6 de maig de 1983, l'Ajuntament d'Elx per a gestionar l'estació d'autobusos, constitueix en escriptura pública la societat anònima municipal Estació d'Autobusos d'Elx, SA. Amb data 16 d'octubre de 1997, mitjançant escriptura pública davant el notari Manuel Miñarro Muñoz, es modifica la denominació social d'Estació d'Autobusos d'Elx, SA, per la d'Iniciatives i Transport d'Elx, SA (INTESA).  
  
Amb data 10 de juliol de 2012, es produeix una fusió per absorció, en la qual Iniciatives i Transport d'Elx, SA (INTESA) és absorbida per la societat anònima municipal Promocions i Iniciatives Municipals d'Elx, SA (PIMESA), que és una societat mercantil local, el capital social de la qual pertany íntegrament a l'Ajuntament d'Elx.  
Amb data 4 de juny de 2019, va tindre entrada en aquesta direcció general, escrit formulat pel Sr. Antonio Martínez Gómez, en representació de Promocions i Iniciatives Municipals d'Elx, SA (PIMESA), sol·licitant l'autorització nou quadre de tarifes per a l'estació d'autobusos d'Elx, aprovat pel Consell d'Administració de PIMESA en data 30 d'abril de 2019.  
Després d'analitzar les tarifes sol·licitades, i encara que aquelles es van calcular prenent com a referència tarifes que s'estan aplicant actualment en estacions d'autobusos de la Comunitat Valenciana, en comparar-les amb les tarifes vigents, pel fet que aquestes no han variat des de l'any 1983, s'aprecien increments molt elevats en alguns dels trams del cànon de viatgers, que repercutirien directament sobre el preu del bitllet. Com a conseqüència de l'exposat, es proposa al Consell d'Administració de PIMESA un nou quadre de tarifes, amb un increment moderat en el cànon de viatgers, de manera que la seua repercussió no supose un augment important en el preu del bitllet.  
Finalment i en data 20 de desembre de 2019, va tindre entrada en aquesta Direcció General un nou escrit formulat pel Sr. Antonio Martínez Gómez, en representació de Promocions i Iniciatives Municipals d'Elx, SA (PIMESA), sol·licitant l'autorització d'un nou quadre de tarifes per a l'estació d'autobusos d'Elx, aprovat pel Consell d'Administració de PIMESA en data 2 de desembre de 2019, deixant sense efecte les tarifes aprovades en data 30 d'abril de 2019.  
Atès que la Llei 16/1987, de 30 de juliol, d'ordenació dels transports terrestres, modificada per la Llei 9/2013, de 4 de juliol, estableix en el seu article 19 que les tarifes juntament amb les altres compensacions, econòmiques o d'una altra índole a què, si fa el cas, tinga dret el contractista, hauran de cobrir la totalitat dels costos d'explotació del transport en les condicions assenyalades en el corresponent contracte de gestió de servei públic, i permetran una adequada amortització d'aquells actius necessaris per a la seua prestació i que hagen de ser aportats pel contractista, així com un raonable benefici empresarial, en circumstàncies normals de productivitat i organització.  
Vist l'informe favorable de la cap de Servei de Gestió del Transport Públic, en relació al quadre de tarifes de l'estació d'autobusos d'Elx proposat amb data de 20 de desembre de 2019.  
En virtut de les funcions establides en l'article 141 del Decret 105/2019, de 5 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat, resolc:  
  
Primer   
Fer la revisió de les tarifes de la concessió per a la gestió de l'estació d'autobusos d'Elx, que passen a ser les següents (IVA no inclòs):  
  
  
A. Per entrada o eixida d'un autobús amb viatgers en iniciar o finalitzar viatge, i escala d'autobús en trànsit (cànon de vehicles):  
Cànon d'autobusos  
Fins a 20 km. 0,17526 €  
De 21 a 50 km. 0,30268 €  
De 51 a 100 km. 0,40112 €  
Més de 100 km. 0,60910 €  
  
B. Per la utilització dels serveis generals de l'Estació, per cada bitllet expedit en totes les línies, abonament a càrrec del viatger que isca o rendisca viatge a la mateixa per cada entrada o eixida (cànon viatgers):  
  
Cànon de viatgers  
Fins a 20 km. 0,02857 €  
De 21 a 50 km. 0,06233 €  
De 51 a 100 km. 0,13616 €  
Més de 100 km. 0,18692 €  
  
Segon  
La citada revisió serà efectiva a partir de la publicació de la present resolució en el Diari Oficial de la Generalitat Valenciana; no obstant això, els cànons de viatgers seran aplicables a partir de l'aprovació dels quadres de tarifes de les concessions que utilitzen l'estació.  
  
Contra la present resolució, que no esgota la via administrativa, podrà interposar-se recurs d'alçada davant la Secretaria Autonòmica d'Obres Públiques, Transports i Mobilitat Sostenible, en el termini d'un mes a comptar des de l'endemà de la notificació, d'acord amb el que estableixen els articles 121 i 122 de la Llei 39/2015, d'1 d'octubre, del procediment administratiu comú de les administracions públiques.  
  
  
València, 22 de març de 2020.- La directora general d'Obres Públiques, Transport i Mobilitat Sostenible: Roser Obrer Marco.